b'\n_START_ARTICLE_\nRadiofjernstyring\n_START_PARAGRAPH_\nRadiofjernstyring (radiostyring, RC, R/C (eng. Radio Control) eller lidt mindre korrekt fjernstyring) er anvendelsen af radiosignaler til at fjernstyre et andet apparat. Termen bliver ofte anvendt med reference til radiostyrede modeller fjernstyret af en h\xc3\xa5ndholdt styreenhed; fjernstyringssenderen. Eksempler p\xc3\xa5 radiostyrede modeller er f.eks. modelbiler, modelb\xc3\xa5de og modelfly. Ogs\xc3\xa5 industrielt, milit\xc3\xa6rt, og i videnskabelig forskning anvendes fjernstyrede fart\xc3\xb8jer; f.eks. til satellitter og rumsonder.\n_START_SECTION_\nPPM radiofjernstyringssystem\n_START_PARAGRAPH_\nDe mest anvendte radiofjernstyringer til modeller anvender pulse position modulation (PPM), og styrer forskellige kontrolflader ved hj\xc3\xa6lp af servomekanismer. Disse fjernstyringsystemer g\xc3\xb8r proportionalstyring mulig, hvor modellens kontrolfladeposition bliver proportionalt styret af en bestemt kontrolpind p\xc3\xa5 fjernstyringssenderen. PPM g\xc3\xb8r brug af pulsbreddemodulation (PWM)._NEWLINE_I de almindeligste typer af systemer anvendt i dag, hvor PWM og PPM anvendes, styrer fjernstyringssenderen bredden (varigheden) af den givne kanals puls mellem 920 \xc2\xb5s og 2120 \xc2\xb5s, hvor 1520 \xc2\xb5s svarer til halvvejs (neutral) position. Pulse indlejres i en ramme p\xc3\xa5 mellem 14 og 20 millisekunder i l\xc3\xa6ngden og rammen med pulser fra hver kanal gentages s\xc3\xa5 l\xc3\xa6nge fjernstyringssenderen er t\xc3\xa6ndt._NEWLINE_ _NEWLINE_Proportional servoer er designet til at kunne modtage pulser fra netop en kanal og vil positionere sin rotorarm eller lineare arm proportionalt med pulsens bredde. En elektrisk motor og et reduktionsgear bliver anvendt internt til at dreje en variabel modstand og eksternt til at drive selve armen. Radiofjernstyringssystemer baseret p\xc3\xa5 PWM/PPM g\xc3\xb8r det muligt at lave modtager og servoer sm\xc3\xa5 og lette og de har v\xc3\xa6ret kendt siden de tidlige 1970\'erne._NEWLINE_I dag (2005) kan man f\xc3\xa5 PPM modtagere med IPD (Intelligent Pulse Decoding) som g\xc3\xb8r modtageren i nogen udstr\xc3\xa6kning i stand til at kunne beregne om PPM signalet er godt. Er signalet inkonsistent undlader modtageren at bruge det og anvender i disse tilf\xc3\xa6lde de tidligere sendte data eller foruddefinerede v\xc3\xa6rdier._NEWLINE_Man kan faktisk bygge sine egne "IPD" lignende PPM-kanal-rensere._NEWLINE_En sandsynligvis endnu bedre PPM modtager har DSR (Digital Signature Recognition), hvilket betyder at modtageren analyserer senderens signal lige efter modtagert\xc3\xa6nding, med henblik p\xc3\xa5 dens "fingeraftryk". N\xc3\xa5r senere modtagne signaler sammenlignes med det l\xc3\xa6rte sender "fingeraftryk", betyder det at modtageren er mere robust overfor interferens end andre typer \xe2\x80\x93 selv p\xc3\xa5 samme frekvens beskriver de. Det oplyses at PPM modtagere med DSR fungerer sammen med standard PPM fjernstyringssendere.\n_START_SECTION_\nByg selv radiofjernstyringssystem med DSR-lignende funktion\n_START_PARAGRAPH_\nFra i hvertfald 1996 har Francis Thobois bygget sine egne radiofjernstyringssystemer. Den nyeste radiofjernstyringssender hedder Supertef 2005. Supertef 2005 har frekvenssyntese, DSR-lignende funktion og den kan af sikkerhedsgrunde bygges til at sende p\xc3\xa5 to kanaler samtidigt. Modtageren skanner automatisk alle kanaler via den indbyggede frekvenssyntese og finder det rigtige signal ved at lede efter den DSR-lignende signatur. Modtageren sender almindelige standard proportional servo PWM pulser ud. Bem\xc3\xa6rk at det kr\xc3\xa6ver en engangsgodkendelse fra P&T at anvende senderen i EU (og dermed Danmark)._NEWLINE_Fjernstyringssenderens sendemodul kan bygges til at sende p\xc3\xa5 72, 41 eller 35\xc2\xa0MHz radiofjernstyringsb\xc3\xa5ndene. Bem\xc3\xa6rk at 72\xc2\xa0MHz b\xc3\xa5ndet ikke m\xc3\xa5 anvendes i Danmark.\n_START_SECTION_\nPCM radiofjernstyringssystem\n_START_PARAGRAPH_\nI dag er det ogs\xc3\xa5 muligt at f\xc3\xa5 hobby-radiofjernstyringer, som anvender "Digital Proportional" styring (f.eks. JR/Graupner Z-PCM (512), JR/Graupner S-PCM (1024), Simprop PCM (System 90), Robbe Futaba PCM 1024). Det skal bem\xc3\xa6rkes at de n\xc3\xa6vnte PCM systemer er indbyrdes inkompatible._NEWLINE_ _NEWLINE_PCM systemer overf\xc3\xb8rer positioner i bin\xc3\xa6re tal med checksummer. Med checksummer kan modtageren tjekke om de modtagne signaldata er konsistente. Hvis dataene ikke er korrekte er modtageren programmeret til at s\xc3\xa6tte udvalgte eller alle kanaler til en foruddefineret (standard)v\xc3\xa6rdi.'